CELEX: 52020PC0754
Language: ro
Date: 2020-11-16
Title: Propunere de DECIZIE DE PUNERE ÎN APLICARE A CONSILIULUI privind acordarea unui sprijin temporar Irlandei în temeiul Regulamentului (UE) 2020/672 pentru atenuarea riscurilor de șomaj în situația de urgență generată de epidemia de COVID-19

COMISIA EUROPEANĂ
            Bruxelles, 16.11.2020
            COM(2020) 754 final
            2020/0333(NLE)
            Propunere de
            DECIZIE DE PUNERE ÎN APLICARE A CONSILIULUI
            privind acordarea unui sprijin temporar Irlandei în temeiul Regulamentului (UE) 2020/672 pentru atenuarea riscurilor de șomaj în situația de urgență generată de epidemia de COVID-19
            
               
         
         
            
               EXPUNERE DE MOTIVE
            
            
               1.CONTEXTUL PROPUNERII
            
            
               •Motivele și obiectivele propunerii
            
            
               Regulamentul (UE) 2020/672 al Consiliului („Regulamentul SURE”) stabilește cadrul juridic pentru acordarea de asistență financiară din partea Uniunii statelor membre care sunt afectate sau grav amenințate de o perturbare economică importantă cauzată de epidemia de COVID-19. Sprijinul în temeiul SURE servește la finanțarea, în principal, a schemelor de șomaj tehnic sau a unor măsuri similare care vizează protejarea angajaților și a persoanelor care desfășoară o activitate independentă, reducând astfel incidența șomajului și pierderea de venituri, precum și la finanțarea în mod auxiliar a unor măsuri legate de sănătate, în special la locul de muncă.
            
            
               La 27 octombrie 2020, Irlanda a solicitat asistență financiară din partea Uniunii în temeiul Regulamentului SURE. În conformitate cu articolul 6 alineatul (2) din Regulamentul SURE, Comisia a consultat autoritățile irlandeze pentru a verifica creșterea neprevăzută și semnificativă a cheltuielilor efective și planificate direct legate de o schemă temporară de subvenționare a salariilor, adoptată ca răspuns la pandemia de COVID-19. În special, schema subvenționează o parte din masa salarială a angajatorului atunci când activitatea angajatorului a fost afectată de restricțiile introduse din cauza crizei provocate de pandemia de COVID-19. Schema este disponibilă angajatorilor care își păstrează personalul pe statul de plată și vizează sprijinirea viabilității întreprinderilor și menținerea relației dintre angajator și angajat. Această schemă a fost aplicată de la 26 martie 2020 până la 31 august 2020. Inițial, până la 3 mai 2020, schema de subvenții rambursa angajatorilor o sumă de maximum 410 EUR pe săptămână pentru fiecare angajat care îndeplinea criteriile prevăzute. Începând cu 4 mai 2020, plata subvenției a fost transferată către un sistem bazat pe remunerația săptămânală netă anterioară a fiecărui angajat, cu o rambursare situată între 70 % și 85 % din veniturile nete ale angajatului, sub rezerva unui plafon de 350 EUR sau 410 EUR pe săptămână, în funcție de nivelul salarial. 
            
            
               Irlanda a furnizat Comisiei informațiile relevante. 
            
            
               Luând în considerare informațiile care i-au fost puse la dispoziție, Comisia propune Consiliului să adopte o decizie de punere în aplicare pentru a acorda Irlandei asistență financiară în temeiul Regulamentului SURE, în sprijinul măsurii menționate mai sus.
            
            
               •Coerența cu dispozițiile existente în domeniul de politică vizat
            
            
               
                  Prezenta propunere este în deplină concordanță cu Regulamentul (UE) 2020/672 al Consiliului, în temeiul căruia este formulată propunerea.
               
               
                  Prezenta propunere completează un alt instrument legislativ al Uniunii prin care se acordă sprijin statelor membre în caz de urgență, și anume Regulamentul (CE) nr. 2012/2002 al Consiliului din 11 noiembrie 2002 de instituire a Fondului de Solidaritate al Uniunii Europene (FSUE) [„Regulamentul (CE) nr. 2012/2002”]. Regulamentul (UE) 2020/461 al Parlamentului European și al Consiliului, care modifică respectivul instrument pentru a-i extinde domeniul de aplicare la urgențele majore din domeniul sănătății publice și pentru a defini operațiuni specifice eligibile pentru finanțare, a fost adoptat la 30 martie. 
               
            
            
               •Coerența cu alte domenii de politică a Uniunii
            
            
               
                  Propunerea face parte dintr-o serie de măsuri elaborate ca răspuns la actuala pandemie de COVID-19, cum ar fi „Inițiativa pentru investiții ca reacție la coronavirus”, și vine în completarea altor instrumente care sprijină ocuparea forței de muncă, cum ar fi Fondul social european și Fondul european pentru investiții strategice (FEIS)/InvestEU. Întrucât recurge la luarea și la acordarea de împrumuturi în această situație specifică generată de epidemia de COVID-19 în vederea sprijinirii statelor membre, prezenta propunere acționează ca o a doua linie de apărare pentru finanțarea schemelor de șomaj tehnic și a măsurilor similare, contribuind la protejarea locurilor de muncă și implicit a angajaților și a persoanelor care desfășoară activități independente, împotriva riscului de șomaj. 
               
            
            
               2.TEMEI JURIDIC, SUBSIDIARITATE ȘI PROPORȚIONALITATE
            
            
               •Temei juridic
            
            
               
                  Temeiul juridic al prezentului instrument este Regulamentul 2020/672 al Consiliului.  
               
            
            
               •Subsidiaritate (în cazul competențelor neexclusive) 
            
            
               
                  Propunerea urmează unei solicitări a unui stat membru și demonstrează solidaritatea europeană prin furnizarea de asistență financiară din partea Uniunii sub formă de împrumuturi temporare acordate unui stat membru afectat de epidemia de COVID-19. Ca o a doua linie de apărare, această asistență financiară sprijină temporar cheltuielile publice majorate ale administrației publice în ceea ce privește schemele de șomaj tehnic și măsurile similare, pentru a ajuta statul solicitant să protejeze locurile de muncă și, implicit, angajații și persoanele care desfășoară activități independente, împotriva riscului de șomaj și de pierdere de venituri.
               
               
                  Acest sprijin va ajuta populația afectată și va contribui la atenuarea impactului economic și societal direct generat de actuala criză provocată de epidemia de COVID-19. 
               
            
            
               •Proporționalitate
            
         
         
            
               
                  Propunerea respectă principiul proporționalității. Propunerea nu depășește ceea ce este necesar pentru îndeplinirea obiectivelor urmărite de prezentul instrument. 
               
            
            
               3.REZULTATE ALE EVALUĂRILOR EX POST, ALE CONSULTĂRILOR PĂRȚILOR INTERESATE ȘI ALE EVALUĂRII IMPACTULUI
            
            
               •Consultările cu părțile interesate
            
            
               
                  Deoarece propunerea a trebuit să fie elaborată în regim de urgență, pentru a putea fi adoptată la timp de Consiliu, nu s-a putut realiza o consultare a părților interesate.
               
            
            
               •Evaluarea impactului
            
            
               
                  Având în vedere caracterul urgent al propunerii, nu s-a efectuat o evaluare a impactului.
               
            
            
               4.IMPLICAȚIILE BUGETARE
            
            
               
                  Comisia ar trebui să poată contracta împrumuturi pe piețele financiare în scopul transformării acestora în împrumuturi acordate statelor membre care solicită asistență financiară în temeiul instrumentului SURE. 
               
            
            
               În plus față de furnizarea de garanții din partea statelor membre, în cadru sunt integrate și alte garanții pentru a asigura soliditatea financiară a programului:
            
            
               ·o abordare riguroasă și conservatoare a gestiunii financiare;
            
            
               ·o structură a portofoliului de împrumuturi care limitează riscul de concentrare, expunerea anuală și expunerea excesivă față de oricare dintre statele membre, asigurând, în același timp, resurse suficiente pentru statele membre care au cea mai mare nevoie de sprijin; precum și
            
            
               ·posibilități de reînnoire a creditelor.
            
            
               2020/0333 (NLE)
            
            
               Propunere de
            
            
               DECIZIE DE PUNERE ÎN APLICARE A CONSILIULUI
            
            
               privind acordarea unui sprijin temporar Irlandei în temeiul Regulamentului (UE) 2020/672 pentru atenuarea riscurilor de șomaj în situația de urgență generată de epidemia de COVID-19
            
            
               CONSILIUL UNIUNII EUROPENE,
            
            
               având în vedere Tratatul privind funcționarea Uniunii Europene, 
            
            
               având în vedere Regulamentul (UE) 2020/672 al Consiliului din 19 mai 2020 privind instituirea unui instrument european de sprijin temporar pentru atenuarea riscurilor de șomaj într-o situație de urgență (SURE) ca urmare a epidemiei de COVID-19 
                  1
               , în special articolul 6 alineatul (1),
            
            
               având în vedere propunerea Comisiei Europene,
            
         
         
            
               întrucât:
            
            
               (1)La 27 octombrie 2020, Irlanda a solicitat asistență financiară din partea Uniunii în vederea completării eforturilor sale naționale de abordare a impactului epidemiei de COVID‐19 și pentru a răspunde la consecințele socioeconomice ale epidemiei resimțite de lucrători și de persoanele care desfășoară o activitate independentă.
            
            
               (2)Se preconizează că epidemia de COVID-19 și măsurile extraordinare puse în aplicare de Irlanda pentru a limita epidemia și impactul său socioeconomic și asupra sănătății vor afecta masiv finanțele publice. Potrivit previziunilor Comisiei din toamna anului 2020, Irlanda ar urma să înregistreze un deficit public de 6,8 % și o datorie publică de 63,1 % din produsul intern brut (PIB) până la sfârșitul anului 2020, acesta urmând să scadă cu 2,3 % în 2020.
            
            
               (3)Epidemia de COVID-19 a imobilizat o parte substanțială a forței de muncă din Irlanda. Acest lucru a dus la o creștere neprevăzută și semnificativă a cheltuielilor publice ale Irlandei legate schema temporară de subvenționare a salariilor, după cum se arată la considerentul 4.
            
            
               (4)Articolul 28 („Covid-19: prevederi pentru subvenționarea temporară a salariilor”) din Legea din 2020 privind măsurile de urgență în interesul public (Covid-19),   la care se face trimitere în solicitarea Irlandei din 27 octombrie 2020, a introdus o schemă de subvenționare a unei părți a masei salariale a angajatorului în situațiile în care întreprinderea angajatorului a fost afectată de restricțiile introduse ca urmare a crizei provocate de pandemia de COVID-19. Schema este disponibilă angajatorilor care își păstrează personalul pe statul de plată și vizează sprijinirea viabilității întreprinderilor și menținerea relației dintre angajator și angajat. Această schemă a fost aplicată de la 26 martie 2020 până la 31 august 2020. Inițial, până la 3 mai 2020, schema de subvenții rambursa angajatorilor o sumă de maximum 410 EUR pe săptămână pentru fiecare angajat care îndeplinea criteriile prevăzute. Începând cu 4 mai 2020, plata subvenției a fost transferată către un sistem bazat pe remunerația săptămânală netă anterioară a fiecărui angajat, cu o rambursare situată între 70 % și 85 % din veniturile nete ale angajatului, sub rezerva unui plafon de 350 EUR sau 410 EUR pe săptămână, în funcție de nivelul salarial. 
            
            
               (5)Irlanda îndeplinește condițiile pentru a solicita asistența financiară prevăzută la articolul 3 din Regulamentul (UE) 2020/672. Irlanda a furnizat Comisiei dovezi corespunzătoare cu privire la faptul că cheltuielile publice efective au crescut cu 2 473 887 900 EUR începând cu 1 februarie 2020, din cauza sumei mai mari direct legate de schema temporară de subvenționare a salariilor. Aceasta constituie o creștere neprevăzută și semnificativă deoarece noua măsură acoperă o proporție semnificativă a întreprinderilor și a forței de muncă din Irlanda. 
            
            
               (6)Comisia s-a consultat cu Irlanda și a verificat creșterea neprevăzută și semnificativă a cheltuielilor efective legate direct de scheme de șomaj tehnic și de măsurile similare menționate în cererea din 27 octombrie 2020, în conformitate cu articolul 6 din Regulamentul (UE) 2020/672.
            
            
               (7)Prin urmare, este necesar să se acorde asistență financiară pentru a ajuta Irlanda să abordeze efectele socioeconomice ale perturbării economice importante cauzate de epidemia de COVID‑19. Comisia trebuie să adopte decizii privind scadențele, cu privire la valoarea și deblocarea ratelor și a tranșelor în strânsă cooperare cu autoritățile naționale.
            
            
               (8)Prezenta decizie nu trebuie să aducă atingere rezultatelor niciuneia dintre procedurile legate de denaturarea funcționării pieței interne care este posibil să fie întreprinse, în special în temeiul articolelor 107 și 108 din tratat. Ea nu anulează cerința ca statele membre să notifice Comisiei potențialele ajutoare de stat în temeiul articolului 108 din tratat.
            
            
               (9)Decizia de a acorda asistență financiară a fost luată ținând seama de nevoile existente și preconizate ale Irlandei, precum și de cererile de asistență financiară în temeiul Regulamentului (UE) 2020/672 deja înaintate sau prevăzute a fi înaintate de alte state membre, aplicând în același timp principiile egalității de tratament, solidarității, proporționalității și transparenței,
            
            
               ADOPTĂ PREZENTA DECIZIE:
            
            
               Articolul 1
            
            
               Irlanda îndeplinește condițiile stabilite la articolul 3 din Regulamentul (UE) 2020/672.
            
            
               Articolul 2
            
            
               1.Uniunea pune la dispoziția Irlandei un împrumut de maximum 2 473 887 900 EUR. Împrumutul are o scadență medie de maximum 15 ani.
            
            
               2.Perioada de disponibilitate a asistenței financiare acordate prin prezenta decizie este de 18 luni începând din prima zi după intrarea în vigoare a prezentei decizii.
            
            
               3.Comisia pune la dispoziția Irlandei asistența financiară din partea Uniunii în maximum opt rate. O rată poate fi plătită în una sau mai multe tranșe. Scadențele tranșelor acordate în cadrul primei rate pot fi mai lungi decât scadența medie maximă menționată la alineatul (1). În acest caz, scadențele tranșelor ulterioare se stabilesc astfel încât scadența medie maximă menționată la alineatul (1) să fie respectată odată ce au fost deblocate toate ratele.
            
            
               4.Plata primei rate se face sub rezerva intrării în vigoare a acordului de împrumut prevăzut la articolul 8 alineatul (2) din Regulamentul (UE) 2020/672.
            
            
               5.Irlanda suportă costurile de finanțare ale Uniunii menționate la articolul 4 din Regulamentul (UE) 2020/672 pentru fiecare rată, plus orice comisioane, costuri și cheltuieli ale Uniunii care rezultă din orice finanțare legată de împrumutul acordat în temeiul alineatului (1) de la prezentul articol.
            
            
               6.Comisia decide cu privire la dimensiunea ratelor și la punerea la dispoziție a acestora, precum și cu privire la mărimea tranșelor.
            
         
         
            
               Articolul 3
            
            
               Irlanda poate finanța schema temporară de subvenționare a salariilor care subvenționează o parte din masa salarială a angajatorului în situațiile în care activitatea angajatorului a fost afectată de restricțiile introduse ca urmare a crizei provocate de pandemia de COVID-19 și atunci când raportul de muncă este menținut, astfel cum se prevede la articolul 28 („Covid‑19: prevederi pentru subvenționarea temporară a salariilor”) din Legea din 2020 privind măsurile de urgență în interesul public (Covid-19).
            
            
               Articolul 4
            
            
               Prezenta decizie se adresează Republicii Irlanda.
            
            
               Prezenta decizie intră în vigoare la data notificării sale destinatarului.
            
            
               Articolul 5
            
            
               Prezenta decizie se publică în Jurnalul Oficial al Uniunii Europene. 
            
            
               Adoptată la Bruxelles,
            
            
               
                     Pentru Consiliu
               
               
                     Președintele
               
            
         
         
            
                  
                     (1)
                  
                        JO L 159, 20.5.2020, p.1.